কেনিয়া
কেনিয়া পূর্ব আফ্রিকার একটি প্রজাতান্ত্রিক রাষ্ট্র এবং কমনওয়েলথ অভ নেশনসের সদস্য। কেনিয়া মালভূমি ও উঁচু পর্বতে পূর্ণ। এখানে বহু জাতির লোকের বাস। অতীতে এটি একটি ব্রিটিশ উপনিবেশ ছিল। ১৯৬৩ সালে এটি স্বাধীনতা লাভ করে এবং ১৯৬৪ সাল থেকে এটি একটি প্রজাতান্ত্রিক রাষ্ট্র হয়। কেনিয়ার উত্তরে সুদান ও ইথিওপিয়া, পূর্বে সোমালিয়া ও ভারত মহাসাগর, দক্ষিণে তানজানিয়া এবং পশ্চিমে ভিক্টোরিয়া হ্রদ ও উগান্ডা। নাইরোবি কেনিয়ার রাজধানী ও বৃহত্তম শহর।
ইন্দোনেশিয়া-কেনিয়া সম্পর্ক
ইন্দোনেশিয়া ও কেনিয়া এর মধ্যকার আনুষ্ঠানিক কূটনৈতিক সম্পর্ক প্রতিষ্ঠিত হয় ১৯৭৯ সালের জুলাই মাসে। সে সময় দারুস সালাম, তানজানিয়াতে অবস্থিত ইন্দোনেশিয়ার দূতাবাসের মাধ্যমে কেনিয়া সম্পর্কিত কূটনৈতিক ও অন্যান্য কার্যক্রম সম্পন্ন করা হত। পরবর্তীতে ১৯৮২ সালের এপ্রিল মাসে, আনুষ্ঠানিকভাবে নাইরোবিতে ইন্দোনেশিয়ার দূতাবাস স্থাপিত হয়।